M. Sabolová, poslankyňa: (2002-06-21):
Tak ako som už v prvom čítaní hovorila, je dôležité, aby občan, ktorý je v sociálnej núdzi, a to chcem zdôrazniť, v sociálnej núdzi, a potrebuje sociálnu službu, mal v zákone zaručené rovnaké garancie a rovnakú podporu. Súčasne platný zákon garantoval pre neštátne zariadenia len 50 % poskytnutých prostriedkov rozdielu výdavkov a príjmov. A preto skupina poslancov navrhuje garantovanú hranicu minimálne 75 % vzhľadom na to, že aj po prechode kompetencií na vyššie územné celky už to nebudú typicky štátne a neštátne zariadenia, ale budú to vlastne zariadenia, ktoré budú slúžiť pre verejnú potrebu, a platný návrh zákona nenapĺňa dostatočné ústavné práva občanov, ktorí majú skutočne rovnaký nárok na potreby a poskytovanú službu či v štátnych, či v neštátnych zariadeniach. Toto je vlastne už dnes vyriešené aj v službách, ktoré sú poskytované v zdravotnej starostlivosti či v školstve. Jedine tento zákon o sociálnej pomoci rieši tento nedostatok rozdielne. Tu ešte by som rada upozorniť, že vláda ešte v svojom stanovisku pred prvým čítaním hovorí a odôvodňuje, že nesúhlasí, pretože treba porovnávať hmotnú núdzu so sociálnou. Chcela by som upozorniť pánov poslancov, že hmotná núdza a sociálna núdza sú dva podstatné rozdielne pojmy v zákone o sociálnej pomoci, a preto vás prosím o podporu pozmeňujúcich návrhov, ktoré sú v spoločnej správe. Zároveň potom ešte doplním jeden pozmeňujúci návrh v rámci rozpravy a prosím vás o podporu tohto zákona, aby sme ľuďom, ktorí sú odkázaní na sociálnu pomoc, poskytli rovnaké podmienky bez ohľadu na to, do akého zariadenia sa dostanú a aké dnes vôbec sociálne služby budú poskytované týmto občanom. Ďakujem pekne. J. Migaš, predseda NR SR: Ďakujem, pani poslankyňa. Zaujmite svoje miesto. Dávam slovo určenému spoločnému spravodajcovi z výboru pre sociálne veci a bývanie poslancovi Marianovi Mesiarikovi a prosím ho, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči, pán poslanec. M. Mesiarik, poslanec: Ďakujem. Vážený pán predseda, vážené poslankyne, poslanci, uznesením Národnej rady bol tento návrh zákona pridelený ústavnoprávnemu výboru, výboru pre financie, rozpočet a menu, výboru pre zdravotníctvo, výboru pre životné prostredie a Výboru Národnej rady Slovenskej republiky pre sociálne veci a bývanie, ktorý zároveň bol poverený gestorstvom. Chcem vám oznámiť, že gestorský výbor nedostal do 6. mája žiadne stanoviská poslancov Národnej rady, ktorí nie sú členmi výborov, ktorým bola tlač pridelená. Návrh schváliť odporučili ústavnoprávny výbor uznesením č. 929, výbor pre financie, rozpočet a menu uznesením č. 945, výbor pre zdravotníctvo uznesením č. 255, výbor pre životné prostredie uznesením č. 271 a výbor pre sociálne veci a bývanie uznesením č. 480. Z rokovania výborov vyplynuli doplňujúce a pozmeňujúce návrhy, ktoré máte v časti IV spoločnej správy v bodoch 1 až 4. Na základe toho, vážený pán predseda, budem potom odporúčať hlasovať o týchto bodoch tak, ako je uvedené v spoločnej správe. To je všetko zo spoločnej správy, prosím, otvorte rozpravu. J. Migaš, predseda NR SR: Ďakujem pekne, pán poslanec. Otváram rozpravu o tomto bode programu. Písomne sa hlási navrhovateľ do rozpravy a pani poslankyňa Rusnáková. Uzatváram možnosť sa prihlásiť do rozpravy ústne. Pani poslankyňa, nech sa páči, a potom pani poslankyňa Rusnáková, nech sa páči.